กสิกรฯส่งบำนาญปิดท้ายปี’54
มั่นใจทำยอดขาย 50 ล้านบาทแมนูไลฟ์ฯสู้ให้จ่ายเบี้ยถึง55ปี
27 ธ.ค. 2554

มั่นใจทำยอดขาย 50 ล้านบาทแมนูไลฟ์ฯสู้ให้จ่ายเบี้ยถึง55ปี 
กสิกรไทย ส่งท้ายปีออกประกันบำนาญ เจาะกลุ่มผู้มีรายได้ประจำ
นายศีลวัต สันติวิสัฎฐ์ ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยร่วมกับบริษัท เมืองไทยประกันชีวิต ได้ออกผลิตภัณฑ์ประกันใหม่ ประกันชีวิตแบบบำนาญ Pro Annuity A90/A60 เพื่อเป็นทางเลือกสำหรับผู้มีรายได้ประจำ ที่กำลังหาผลิตภัณฑ์ลงทุนเพื่อสิทธิในการลดหย่อนภาษีและเป็นเงินเก็บออมในวัยหลังเกษียณ 
ทั้งนี้ เจาะกลุ่มลูกค้าอายุระหว่าง 20-55 ปี วงเงินประกันตั้งแต่ 1 แสน4 ล้านบาท 
นายศีลวัต กล่าวว่า ผู้เอาประกันจะชำระเบี้ยประกันถึงอายุ 60 ปี หลังเกษียณตั้งแต่อายุ 60 ถึงอายุครบ 90 ปี จะได้รับเงินบำนาญทุกปี ปีละ 20% ของทุนประกัน รวมผลตอบแทนตลอดสัญญา 6-20% ในกรณีที่ผู้เอาประกันกลายเป็นบุคคลทุพพลภาพโดยสิ้นเชิงระหว่างชำระเบี้ยประกัน จะได้รับสิทธิยกเว้นการชำระเบี้ย รวมทั้งมีความคุ้มครองการเสียชีวิตก่อนรับเงินบำนาญ 140% ของเบี้ยประกันสะสม
“ตั้งเป้ายอดขายกรมธรรม์ดังกล่าวไว้ในปีแรกประมาณ 50 ล้านบาท ถ้าชำระเบี้ยประกันรายปีผ่านบัตรเครดิตกสิกรไทย ได้สิทธิการผ่อนชำระเบี้ยประกัน ดอกเบี้ย 0% นาน 3 เดือน” นายศีลวัต กล่าว
นายอลัน อึง ผู้จัดการใหญ่และประธานเจ้าหน้าที่บริหาร บริษัท แมนูไลฟ์ ประกันชีวิต (ประเทศไทย) กล่าวว่า บริษัทได้นำเสนอผลิตภัณฑ์ใหม่ “แมนูไลฟ์ บำนาญเปี่ยมสุข” ซึ่งมีจุดเด่นของผลิตภัณฑ์ที่ผู้ขอเอาประกันสามารถชำระเบี้ยประกันภัยได้จนถึงอายุเพียง 55 ปี 
“ผลิตภัณฑ์บำนาญส่วนใหญ่ในท้องตลาด ผู้ขอเอาประกันจะต้องชำระเบี้ยประกันภัยจนถึงอายุ 60” นายอึง กล่าว
นายอึง กล่าวว่า จากการให้ชำระเบี้ยถึงอายุ 55 ปี แทนที่จะถึงอายุ 60 ปี จึงช่วยลูกค้าลดระยะเวลาการชำระเบี้ยประกันภัยให้สั้นลงและเข้าสู่ชีวิตเปี่ยมสุขในวัยเกษียณได้เร็วขึ้น โดยการขายผ่านตัวแทนของบริษัท
ลูกค้าจะได้รับเงินบำนาญที่แน่นอนทุกปี เริ่มตั้งแต่วันครบรอบปีกรมธรรม์ที่ผู้เอาประกันภัยมีอายุ 55-85 ปี ปีละ 16% ของจำนวนเงินเอาประกันภัย รวมผลประโยชน์ตลอดสัญญาสูงสุด 31 ครั้ง รวม 496% ของจำนวนเงินเอาประกันภัย และรับรองการจ่ายเงินบำนาญ 15 ปี หรือ 240% ของจำนวนเงินเอาประกันภัย รวมถึงการได้รับเงินปันผลตั้งแต่อายุ 55 ปี เป็นต้นไป
กรมธรรม์ประกันบำนาญของทั้งสองบริษัท ไม่ต้องตรวจสุขภาพ และสามารถนำไปใช้เป็นสิทธิการลดหย่อนภาษีได้สูงสุด 3 แสนบาท ในปีภาษีที่กรมธรรม์ได้รับอนุมัติแล้วเป็นต้นไป